
I. DATE GENERALE


Literatura de specialitate defineşte lobby-ul ca o activitate de influenţare a politicilor publice, specifică societăţilor pluraliste. 

În unele ţări, termenul de lobby are o accepţiune negativă, datorită confuziilor pe care societăţile respective le fac în legătură cu înţelesul natural şi fundamental al acestui termen, însă în ţările cu o democraţie dezvoltată şi veche, prin acest cuvânt se înţelege doar exprimarea liberă a unei opinii şi promovarea acesteia prin diferite metode, având ca obiectiv final persuasiunea factorilor de decizie asupra punctului de vedere exprimat.


În România, încă se fac confuzii în legătură cu terminologia cuvântului lobby, confuzii care se datorează atât inexistenţei unui cadru legal în care activitatea amintită mai sus să fie reglementată, cât şi datorită confuziei dintre activitatea de lobby şi infracţiunea de trafic de influenţă.


În ţara noastră accepţiunea termenului lobby a fost profund alterată de anumite practici folosite pentru obţinerea de servicii pecuniare în scopuri strict personale. O confuzie des întâlnită la noi în ţară este aceea între infracţiunea de “trafic de influenţă” şi activitatea de “lobby”, confuzie sporită atât de către mass-media, cât şi de către unii politicieni sau demnitari români.


Art.256 din Codul Penal Român reglementează traficul de influenţă ca fiind “o infracţiune în legătură cu serviciul care constă în primirea de bunuri de către o persoană sau pretinderea lor ori acceptarea unor promisiuni în acest sens, pentru a interveni pe lângă un funcţionar competent să îndeplinească un anumit act de serviciu, în scopul de a-l determina să facă sau să nu facă acest act“[16]. Sancţiunea faptei este închisoare de la 2 la 10 ani. În plus, foloasele patrimoniale primite se confiscă, iar dacă nu se găsesc, condamnatul va fi obligat la plata echivalentului lor în bani (art. 257 alin. 2 raportat la art. 256 alin. 2 C. pen.).


Activitatea de lobby nu poate avea ca obiect promisiunea, oferirea sau darea de bani ori de alte foloase reprezentanţilor autorităţilor legislative sau executive ori rudelor acestora, astfel încât  interzicerea expresă a elementului material al infracţiunii[17] de trafic de influenţă va face imposibilă apariţia unei confuzii de ordin practic în stabilirea conţinutului unei activităţi ca fiind o activitate de lobby.

Aşadar, este important să fie făcută o distincţie naturală între lobby-ul profesionist, sub formă instituţionalizată, şi influenţa exercitată de clientela politică, care îşi negociază interesele ilicite prin mită.


La nivelul instituţiilor comunitare, activitatea de lobby este reglementată de o serie de articole din Versiunea consolidată a Tratatului privind Uniunea Europeană și din Tratatul privind funcționarea Uniunii Europene - art. 11, respectiv 17 şi 154
.


Informal, se apreciază ca sunt între 15000 şi 30000 de lobişti care vizează factorii de decizie de la Bruxelles, cei mai mulţi dintre aceştia reprezentând interesele mediului de afaceri, fiind întocmite registre oficiale atât la Parlamentul European cât şi la Comisie
. Există şi un lobby naţional, reprezentat atât de oameni politici cât şi de partide, dar eficienţa acestuia este la cote reduse, având în vedere existenţa a 28 de state membre. 

II. LEGISLAŢIA PRIVIND ACTIVITATEA DE LOBBY ÎN STATELE MEMBRE  U.E.

AUSTRIA 

La 1 ianuarie 2013, a intrat în vigoare Legea Transparenţei lobby-ului şi Reprezentării Intereselor 
, actul normativ care reglementează activitatea de lobby la nivelul instituţiilor austriece.


Legea prevede înregistrarea obligatorie a „tuturor contactelor directe, organizate şi structurate", care au ca scop influenţarea deciziilor de politici publice.

Prin această lege s-a urmărit atingerea următoarelor obiective:

· mai multă deschidere şi transparenţă a intereselor atunci când se influenţează autorităţile legislative şi executive;

· buna guvernanţă prin creşterea calităţii proceselor legislative şi administrative,
reglementare şi legitimitate, întrucât reprezentarea intereselor nu trebuie redusă la expunerea intereselor economice din partea companiilor. 

Prevederile legii acoperă şi reprezentarea intereselor sociale, culturale sau ecologice, pentru că este stabilită maniera în care societatea civilă se implică în procesele de luare a deciziilor.


S-a subliniat în comunicările Ministerului Federal de Justiţie că legea nu-şi propune şi nici nu poate să combată corupţia, acesta fiind apanajul legilor penale.


Legea se bazează pe trei elemente:

· setează reguli de conduită şi standarde minime când se promovează interese individuale sau colective;

· obligă companii şi organizaţii să se înregistreze în Registrul Lobby-iştilor şi al Reprezentanţilor de Interese
. Acest Registru este administrat de către Ministerul de Justitie şi este on-line, în bună parte accesibil publicului;

· instituie sancţiuni pentru nerespectarea obligaţiilor.


Legea acoperă activităţile prin care se exercită o influenţă directă asupra administraţiei şi legislativului prin contacte structurate şi organizate (fiind excluse întâlnirile întâmplatoare sau reacţiile spontane). Dacă influenţa se exercită prin medii, care nu implică contact direct, atunci aceste acţiuni nu se supun legii. Nici munca pregătitoare nu intră în sfera legii.


Legea se aplică tuturor companiilor, instituţiilor şi asociaţiilor care susţin interesele individuale ale unei persoane ori companii sau interesele colective ale mai multor persoane sau companii în faţa autorităţii publice. Legea face distincţie între interesele individuale promovate de către consultanţi în lobby sau lobby-işti angajaţi (in-house lobbyist) pe de o parte şi interese colective promovate de organizaţii şi asociaţii.


Mai mult de 600 de companii, organizaţii şi persoane au solicitat înregistrarea. De aceea, deşi criticată pentru anumite excepţii ale sale, legea se considera per total a fi implementată cu succes.

DANEMARCA

În Danemarca, activitatea de lobby nu este reglementată la nivel formal dar  funcţionează o serie de practici care recunosc de facto existenţa grupurilor de interese. 
Aceste grupuri trebuie să se încadreze în anumite canoane pentru a avea acces la şedinţele comisiilor parlamentare şi pentru a li se recunoaşte în mod oficial existenţa.

· persoanele care fac parte dintr-un grup de lobby trebuie să fie afiliate în mod real la organizaţiile/ asociaţiile care au solicitat participarea la şedinţa unei comisii parlamentare (avocat, membru, angajat);
· purtătorul de cuvânt al grupului de lobby are dreptul de a prezenta pe scurt poziţia grupului faţă de problema aflată în dezbatere;

· membrii comisiei parlamentare pot adresa întrebări membrilor grupului de lobby;

· nu sunt permise negocierile, dar membrii comisiei pot include în dezbateri punctele de vedere prezentate de grupul de lobby-işti;

· membrii grupului de lobby nu au dreptul de a adresa întrebări membrilor comisiei parlamentare; 

· durata audierii unui grup de lobby este de maximum 10 - 15 minute;

· toţi membrii acestui grup au obligaţia de a cunoaşte şi respecta aceste reguli. 


Documentaţia scrisă destinată unei comisii parlamentare trebuie trimisă Departamentului pentru comisii din cadrul Parlamentului în 60 de exemplare şi în timp util pentru a permite membrilor comisiei să examineze conţinutul acesteia.


Denumirea grupurilor de lobby, precum şi numele reprezentanţilor acestora sunt înregistrate în evidenţele comisiilor parlamentare, menţionate în rapoartele prezentate de comisii în faţa Parlamentului şi publicate în jurnalul parlamentar. 


Informaţiile referitoare la numele şi apartenanţa profesională a membrilor unui grup de lobby sunt trimise Departamentului pentru comisii din cadrul Parlamentului (schimbările în componenţa unui grup se notifică acestui departament cu cel puţin o zi înainte de şedinţa în care urmează să aibă loc audierea grupului).

Sistemul danez este caracterizat de funcţionarea pe baza unor tradiţii nescrise. Având în vederea tradiţia corporatistă în Danemarca exprimată prin  relaţiile dintre marile grupuri de interese şi administraţie (guvern şi parlament) laolaltă cu recenta creştere a numărului grupurilor profesioniste de lobby, există premisa unei reglementări formale a existenţei grupurilor de interese. 

FRANŢA

Pe parcursul anului 2009, Adunarea Naţională (iulie) şi Senatul (octombrie) au reglementat activitatea de lobby în Franţa prin adoptarea unor coduri de conduită aplicabile reprezentanţilor de interese.
 

Astfel, normele pe care reprezentanţii grupurilor de interese trebuie să le respecte şi la care să se conformeze în Adunarea Naţională sunt următoarele:

· să-şi înregistreze numele, adresa şi clienţii dacă doresc să aibă acces în Parlament, registrul alcătuit fiind, ulterior, accesibil publicului. Prin această înregistrare se consideră automat că sunt de acord să adere la regulile Codului de reglementare a normelor de transparenţă, etică şi echitate. 

· în cadrul interacţiunii cu parlamentarii, trebuie să indice identitatea, organizația pentru care lucrează și interesele pe care le reprezintă;

· să se conformeze cu normele de trafic în incinta Adunării Naționale stabilite în instrucțiunile generale ale Biroului, fiind obligaţi să poarte ecusoane în incinta Adunării Naționale;

· le este interzis schimbul oneros sau în orice altă formă de compensaţie de documente parlamentare sau orice alte documente ale Adunării Naţionale;

· le este interzisă utilizarea antetului sau logo-ului Adunării Naţionale;

· trebuie să se abțină de la orice demers în vederea obținerii de informații sau decizii prin mijloace frauduloase;

· informațiile trebuie furnizate tuturor membrilor Adunării, fără discriminare pe criterii de apartenenţă politică sau de altă natură;

· materialele furnizate trebuie să conţină informaţii corecte pentru a nu induce in eroare reprezentanţii Adunării Naţionale;

· orice formă de publicitate este strict interzisă în sediul Adunării Naţionale;

· nu se pot prevala faţă de terţi în scopuri publicitare sau comerciale de prezenţa lor pe listele stabilitate de Birou
.

Codul de conduită aplicabil reprezentanţilor grupurilor de interese de la Senat
 cuprinde 10 articole şi prevede: 
· registrul reprezentanților grupurilor de interese trebuie să conțină următoarele informații : numele, numele și adresa angajatorului, domeniul de intervenție şi, dacă este cazul, numele clienților în numele cărora își exercită activitatea;
· în întâlnirile lor cu senatorii, reprezentanții grupurilor de interese trebuie să-şi facă cunoscute identitatea, organizația pentru care lucrează și interesele pe care le reprezintă. Ei trebuie să se abțină de la a încerca să stabilească contacte cu senatorii în afara cadrului oficial.

· reprezentanții grupurilor de interese trebuie să se supună regulilor de acces în clădirea Senatului aplicabile tuturor persoanelor autorizate. 

· reprezentanții grupurilor de interese trebuie să respecte normele de organizare a simpozioanelor, conferinţelor şi reuniuni organizate de Senat. Le sunt interzise în mod deosebit organizarea de astfel de evenimente în care participanţii care iau cuvântul să fie remuneraţi sub o formă sau alta.
· Orice demers cu caracter publicitar sau comercial le este strict interzis în sediul Senatului.

· Le este interzisă utilizarea logo-ului Senatului fără autorizarea specială a departamentului de Comunicare.

· Le este interzis orice demers în vederea obținerii de informații sau documente prin mijloace frauduloase sau incorecte.
· Le este interzis să cedeze cu titlu oneros sau sub orice altă formă de compensaţie documente parlamentare și alte documente ale Senatului.
· Reprezentanții grupurilor de interese trebuie să se abțină în a le furniza senatorilor în mod deliberat informații incomplete sau inexacte care sa-i inducă în eroare pe aceştia. Informațiile furnizate trebuie să fie accesibile tuturor senatori care le solicită.
· Reprezentanții grupurilor de interese vor raporta electronic serviciilor competente, în scopul asigurării transparenţei, toate informaţiile cu privire la invitaţii de deplasare în străinătate adresate senatorilor, colaboratorilor acestora, funcţionarilor parlamentari  precum şi oricărui organism aparţinând Senatului.

Registrul reprezentanţilor grupurilor de interese de la Senat este disponibil pe site-ul oficial al Senatului.

GERMANIA

În rândul parlamentelor statelor membre, Bundestag-ul a fost primul care a adoptat reguli speciale de înregistrare a lobiştilor, deşi în tradiţia germană, relaţiile dintre guvernanţi şi diverşi actori din mediul privat (afaceri, culte, sindicate) nu au fost considerate ca reprezentând activitate de lobby.
 


Astfel, potrivit anexei 2 din Regulamentul de Procedură al Bundestag-ului şi Regulamentul de Procedură al Comisiei de Mediere, în fiecare an este alcătuit un registru, publicat în Gazeta Federală, cu toţi cei care doresc să-şi exprime punctele de vedere în parlament sau să fie audiaţi de membrii guvernului federal, registru aflat în custodia preşedintelui Legislativului german. Grupurile de interese trebuie să furnizeze următoarele informaţii:

· nume şi sediu;

· componenţa consiliului de administraţie/ directori;

· domeniul de interes;

· numărul de membri;

· numele reprezentanţilor şi adresele birourilor acestora de la sediile Legislativului şi/ sau Guvernului Federal.

În regulament se mai menţionează că înscrierea în acest registru nu oferă obligatoriu dreptul la audiere sau de acces la lucrările comisiilor. Nu sunt solicitate date financiare.

  În principiu, lobiştii nu pot fi audiaţi de comisiile parlamentare şi nu li se acordă permise de acces în sediile instituţiilor respective dacă nu figurează în acest registru. Cu toate acestea, Bundestag-ul poate invita în situaţii ad hoc şi organizaţii neînregistrate pentru a prezenta diverse informaţii. 

Pentru Bundestag, consultarea cu grupurile de interese şi asociaţiile profesionale reprezintă o condiţie preliminară elaborării unei legi.


Legislaţia germană în domeniul reglementării activităţii de lobby are un caracter permisiv.
IRLANDA

La 11 martie 2015, preşedintele Michael D. Hoggings a semnat decretul de promulgare a Legii de Reglementare a Activităţii de Lobby.


Potrivit prevederilor articolului 5, alin. 1, lobby-istul este persoana care depune, administrează sau efectiv face muncă de comunicare în numele altei persoane (aşa cum sunt menţionate la alin. 2) în schimbul unei remuneraţii.

La alin. 2 sunt menţionate persoanele pentru care se poate presta activitate de lobby: 
· un angajator, dacă acesta are mai mult de 10 angajaţi cu normă întreagă;

· organisme reprezentative sau organisme care au ca obiect de activitate primară reprezentarea intereselor membrilor săi, cu unul sau mai mulţi angajati cu normă întreagă;

· organisme de tip advocacy cu unul sau mai mulţi angajaţi cu normă întreagă;

· lobişti profesionişti care sunt plătiţi de un client pentru a presta activitate de lobby pentru un terţ;

· orice persoană care desfăşoară activitate de lobby în domeniul încadrării zonale.

La capitolul subiecţi ai activităţii de lobby, legea stabileşte următoarele categorii de demnitari şi funcţionari publici: 
· miniştri şi secretari de stat;

· deputaţii şi senatorii;

· europarlamentarii;

· membrii autorităţilor locale;

· consilieri speciali;

· următoarele categorii de funcţionari publici - Secretarul General şi Secretarii adjuncţi şi şefii autorităţilor locale.

Problematicile relevante pe care lobiştii le pot comunica categoriilor de demnitari şi funcţionari menţionate se referă la: 
· iniţierea, dezvoltarea sau modificarea oricăror politici publice sau programe;

· pregătirea unui amendament legislativ;

· dobândirea oricărui grant, împrumut, sau alt sprijin financiar, contract sau înţelegere, sau orice fel de licenţă sau autorizare care implică fonduri publice etc.


Legea prevede crearea unui registru electronic, accesibil oricărui cetăţean, care să ofere informaţii cu privire la cei care intră în contact cu membrii guvernului şi cu alţi înalţi oficiali în probleme legate de politici. Astfel, registrul trebuie sa conţină date exacte atât despre lobişti, inclusiv cei care reprezintă terţi (date personale, angajator, obiectul activităţii de lobby), cât şi despre oficialul implicat în activitatea de lobby (nume, instituţie aparţinătoare, obiectul activităţii de lobby). 

Autoritatea de management al acestui registru este Comisia pentru standarde în activitatea publică,
 care pe lângă administrarea registrului are în sarcină şi supravegherea activităţii de lobby în raport cu legislaţia în vigoare.          

LITUANIA


Legea nr. VIII-1749/2000 reglementează activitatea de lobby
 şi are ca scop asigurarea publicităţii şi transparenţei activităţilor de lobby, precum şi prevenirea activităţilor ilegale în domeniu.

           În conformitate cu prevederile art. II „lobby-ist poate deveni orice persoană fizică sau juridică înregistrată în Registrul lobby-iştilor, care îşi desfăşoară activitatea  în condiţiile prevăzute de lege”. 

           O persoană care doreşte să se angajeze în activităţi de lobby trebuie să depună la Secretarul General al Comisiei de Etică a Parlamentului o cerere de înregistrare în Registrul  lobby-iştilor, să completeze un chestionar şi o declaraţie, acreditarea trebuind să se realizeze în termen de 5 zile. 

           În conformitate cu art. VIII, politicienii, funcţionarii publici, magistraţii, angajaţii agenţiilor guvernamentale şi ai societăţilor de stat nu pot fi persoane care să desfăşoare o activitate de lobby.

            Potrivit prevederilor art. XI, toţi lobby-işti trebuie să completeze un raport privind activităţile de lobby susţinute pe perioada unui an calendaristic. Raportul trebuie completat cel târziu până la data de 15 februarie a anului în curs şi se depune la  Secretarul General al Comisiei de Etică. La rândul său, acesta trebuie să redacteze un raport până la data de 15 mai a anului, care să cuprindă aspectele activităţii de lobby şi controlul exercitat asupra persoanelor înregistrate în acest domeniu, raport ce va fi prezentat în plenul Parlamentului.

            Unui lobby-ist şi unui client al activităţii de lobby li se interzice încheierea unui contract plătit pentru activităţi de lobby ce au drept scop modificarea, suplimentarea, combaterea, adoptarea sau respingerea unui anumit act juridic. Este interzisă finanţarea activităţii de lobby de la bugetele municipale sau de stat. 
            Potrivit art. XIII, activităţile de lobby vor fi controlate de către Secretarul General al Comisiei de Etică în modul prevăzut de prezenta lege. Secretarul General al Comisiei are dreptul de a analiza şi verifica aplicarea legii, de a efectua o anchetă sau de a coordona anchetele realizate de alte persoane autorizate în cazul în care există  informaţii despre situaţii de încălcare a legii. De asemenea, Secretarul General al Comisiei participă la elaborarea şi aprobarea Codului de etică al grupurilor de interese.

             Informaţiile despre activităţile de lobby trebuie să fie puse la dispoziţia publicului, Secretarul General trebuind să asigure îndeplinirea acestei sarcini. Mai mult, acesta trebuie să publice trimestrial informaţiile înregistrate în Registrul lobby-iştilor, în ceea ce priveşte suspendarea, reînnoirea, încetarea sau expirarea activităţilor de lobby desfăşurate de persoanele fizice. Informaţiile se publică în suplimentul informaţional “Informaciniai Pranešimai” (presă de informare) din Monitorul Oficial al Lituaniei. De asemenea, informaţiile despre activităţile de lobby trebuie publicate pe pagina de internet a Secretarului General.


LUXEMBURG 

Nu există prevederi legale privind activitatea de lobby, ceea ce înseamnă că nu există registre sau liste publice ale „grupurilor de presiune” care doresc să-şi exprime sau să-şi apere interesele în faţa Camerei Deputaţilor. De asemenea, în Regulamentul Camerei Deputaţilor nu există prevederi referitoare la acest domeniu şi nici un cod de conduită al persoanelor care desfăşoară activităţi de lobby. Cu toate acestea, preşedinţii comisiilor parlamentare, unul sau mai mulţi deputaţi au dreptul de a primi astfel de „grupuri de presiune”, dacă doresc, din proprie iniţiativă sau la solicitarea grupurilor.

             MALTA 

           Într-o anumită măsură, activitatea de lobby a fost instituţionalizată prin înfiinţarea, prin lege, a Consiliului pentru Dezvoltare Economică şi Socială. Acesta este o entitate unde cetăţenii se pot întâlni şi discuta despre activitatea desfăşurată de Guvern sau Parlament . 


Consiliul are o structură de conducere formată din persoane desemnate de Guvern, reprezentanţi ai altor structuri de stat şi ale sindicatelor. Activitatea de lobby desfăşurată în cadrul Consiliului vizează bugetul financiar anual al Guvernului, precum şi alte măsuri politice de reglementare a economiei.


Politicienilor nu le este interzisă activitatea de lobby, aceasta putându-se desfăşura inclusiv în cadrul Parlamentului.  


MAREA BRITANIE 


În Marea Britanie, în mod tradiţional, prin activitatea de lobby se înţelege: încercările de influenţare a unor membri ai Parlamentului, de către colegii lor parlamentari sau de către organizaţiile din afara Parlamentului. 


Activitatea de lobby a crescut continuu, rapoartele estimând beneficii în valoare de 1,9 milioane lire sterline din activităţile desfăşurate şi peste 14.000 persoane angajate în acestea. Rapoartele evidenţiază faptul că există membri ai Parlamentului abordaţi de peste 100 de ori pe săptămână de lobby-işti. 


Scopul principal al normelor adoptate în domeniul activităţii de lobby este acela de a conferi siguranţă cetăţenilor prin reprezentarea intereselor lor de către consultanţii de lobby la Guvern. 

Legea transparenţei privind activităţile de lobby
 din 30 ianuarie 2014 a urmărit, în primul rând, îmbunătăţirea transparenţei, persoanele care desfăşoară activităţi de lobby fiind obligate de a consemna numele clienţilor lor într-un registru pus la dispoziţia publicului, datele fiind actualizate trimestrial. 


De asemenea, miniştrii şi secretarii de stat sunt obligaţi să prezinte trimestrial informaţii despre persoanele cu care se întâlnesc. Registrul este păstrat de către grefierul lobby-iştilor, acesta fiind o persoană care nu trebuie să aibă vreo legătură cu activitatea de lobby sau cu oficiali şi personalul angajat în cadrul Guvernului.


În conformitate cu prevederile legale, orice persoană care doreşte să exercite activităţi de lobby, trebuie să se înregistreze în registrul lobby-iştilor. Persoanele care au deţinut funcţia de ministru, secretar de stat, secretar general sau care au desfăşurat activităţi de lobby (ori au fost angajate pe un post de consultant de lobby) în ultimii 5 ani, nu sunt eligibile pentru a ocupa postul de grefier.


Principala caracteristică definitorie pentru funcţia de consultant de lobby este aceea că persoana respectivă să fie angajată într-o „afacere cu activităţi comerciale” care să nu interfereze cu responsabilităţile publice ale oficialilor guvernamentali.         

 
Persoana angajată într-o activitate de lobby trebuie să facă comunicări sau informări în scris/oral astfel:


• să informeze în mod personal un ministru al Guvernului sau un Secretar general (sau alte funcţii echivalente specifice);


• să elaboreze informări despre politica guvernului, legislaţie, atribuirea contractelor, subvenţii, licenţe sau avantaje similare;


• să comunice în numele unei alte persoane; 


• să comunice/ informeze în schimbul unei plăţi.

            Grefierul este desemnat de către Primul-ministru prin concurs. Acesta poate fi numit pentru o perioadă de patru ani şi poate avea maxim trei mandate. Al doilea şi al treilea mandat pot avea o perioadă de 3 ani.


 Grefierul poate demisiona prin informarea în scris a Primului-ministru. În timpul unei mandat, Primul-ministru poate demite grefierul, dacă se constată că nu-şi îndeplineşte atribuţiile în mod corespunzător.

           Grefierul este obligat să elaboreze un raport al conturilor pentru fiecare an financiar, care este înaintat Inspectorului general pentru audit, iar ulterior este prezentat în faţa Parlamentului.

           În cazul în care grefierul decide să impună o sancţiune civilă, el trebuie să notifice acest lucru printr-un proces-verbal în care menţionează abuzurile semnalate şi motivele ce impun aplicarea de sancţiuni. Amenda nu poate depăşi suma de 7.500 de lire sterline. Deciziile grefierului pot fi contestate cu apel. Grefierul poate modifica sau anula o înştiinţare de penalizare.


OLANDA 


Nu există reglementări specifice cu privire la activităţile grupurilor de lobby şi de presiune la nivelul Parlamentului. Direcţia de Relaţii Publice a Camerei Deputaţilor stabileşte prin norme interne ca reprezentanţii grupurilor de presiune, grupurilor de interese şi reprezentanţii altor organizaţii să deţină un permis special sau o legitimaţie, care este valabilă o perioadă limitată. În cazuri excepţionale, această legitimaţie poate fi valabilă pentru o perioadă de maximum doi ani. Titularul permisului de acces poate intra în Camera Deputaţilor cu scopul de a contacta membrii parlamentului, de a participa la reuniuni publice şi de a consulta documentele oficiale.

           POLONIA 


Legea privind activitatea de lobby
 din 2005 promovează transparenţa în procesul de legiferare, fiind considerată un pas important pentru îmbunătăţirea transparenţei în întreaga administraţie publică locală şi centrală.


Legea introduce noţiunea de "activitate profesională de lobby". Operaţiunile de lobby profesional sunt definite ca fiind activităţi producătoare de profit, întreprinse de către terţi, care se desfăşoară cu scopul ca interesele unor persoane să fie luate în considerare în procesul legislativ. Activitatea de lobby profesional poate fi exercitată de un antreprenor sau de o persoană fizică, în baza unui contract de drept civil. 

 
Entităţile care prestează asemenea activităţi trebuie să notifice datele lor într-un registru accesibil publicului. Ministerul Administraţiei şi Internelor este obligat să păstreze registrul sub forma unei baze de date electronice, potrivit Legii de implementare a sistemelor IT. Lobby-ul mai poate fi practicat de organizaţii şi asociaţii al căror obiectiv constă în protejarea şi propagarea intereselor membrilor lor. 

 
Lobby-ul profesional neînregistrat se sancţionează cu amendă. O entitate care desfăşoară activităţi de lobby profesional fără a se înregistra este sancţionată printr-o hotărâre a Ministrului Administraţiei şi Internelor cu o amendă cuprinsă între 750 euro şi 12.500 euro. Atunci când se determină valoarea sancţiunii pecuniare trebuie avut în vedere gradul de influenţă al lobby-istului asupra unei anumite decizii luată de o structură a autorităţii publice în procesul legislativ, precum şi scopul şi natura activităţilor întreprinse. Amenda se aplică în mod repetat, dacă activităţile de lobby profesional au continuat fără a fi înregistrate. 

 
Cel puţin o dată la şase luni, Guvernul trebuie să publice pe site-ul Monitorului Oficial programul activităţii legislative. Acesta trebuie să evidenţieze orice retragere a unui proiect de lege sau de ordonanţă, precum şi motivele care au determinat acest lucru. 

 
După publicarea pe site, orice persoană are dreptul de a prezenta o notificare a interesului său faţă de un anumit proiect de lege sau ordonanţă printr-un formular special, organului responsabil de pregătirea acestuia. Această notificare se publică în Monitorul Oficial. În mod subsecvent, notificatorul poate să-şi prezinte opinia asupra proiectului respectiv, baza legală fiind instituţia audierii publice. Organul responsabil de elaborare a proiectului de ordonanţă trebuie să organizeze audierea publică privind respectivul proiect. Informaţia privind programarea audierii publice asupra proiectului de ordonanţă trebuie publicată în Monitorul Oficial cu cel puţin şapte zile înaintea datei stabilite. 


 Orice parte care şi-a exprimat interesul în elaborarea proiectului de ordonanţă cu cel puţin trei zile înaintea audierii publice are dreptul să participe la aceasta. Audierea publică în cazul unui proiect de act normativ deja introdus la Parlament trebuie organizată potrivit principiilor prevăzute de Regulamentele Camerelor respective. 


O altă prevedere importantă a legii vizează cerinţa de a face publice informaţii legate de asistenţii parlamentarilor şi miniştrilor, angajaţii cabinetelor politice ale miniştrilor şi staff-ul parlamentar.
SLOVENIA 


Potrivit prevederilor Legii integrităţii şi prevenirii corupţiei
 (2011), activităţile de lobby pot fi efectuate numai de către reprezentanţii înregistraţi ai grupurilor de interese. Un lobby-ist poate fi orice persoană care nu este angajată în sectorul public şi nu a fost condamnată pentru o infracţiune prevăzută de Codul penal, care să aibă o pedeapsă cu închisoarea mai mare de şase luni. Funcţionarii nu pot ocupa funcţia de lobby-işti decât la doi ani de la încetarea mandatului.

          Activitatea de lobby poate fi realizată de către o persoană fizică înscrisă în Registrul de Lobby din Republica Slovenia, care este păstrat de către Comisia pentru integritate şi prevenirea corupţiei. Activităţile de lobby pentru persoanele juridice pot fi efectuate numai de către persoanele fizice înscrise în registrul de lobby.

           Grupurile de interese trebuie să se înregistreze într-un registru care conţine următoarele informaţii: numele personal al lobby-istului, numărul de asigurare, adresa unde va primi avize şi invitaţii specifice în conformitate cu prevederile legale, denumirea şi sediul social al întreprinderii, numele unicului proprietar sau organizaţia de interes în cazul în care angajează un consultant de lobby, precum şi zona de interes social.

            Comisia emite o decizie privind înscrierea în registru sau o decizie privind ştergerea din registru, în termen de 15 zile de la primirea unei cereri de intrare sau de apariţie a motivelor pentru ştergere.

            Un lobby-ist este scos din registru în cazul în care:

· datele pe baza cărora a fost înregistrat sunt false;

· a fost condamnat printr-o hotărâre judecătorească definitivă pentru comiterea unei infracţiuni care se sancţionează cu închisoare pentru o perioadă mai mare de şase luni.

· se constată că nu mai îndeplineşte condiţiile de înregistrare;

· declară în scris faptul că nu mai doreşte să efectueze activităţi de lobby.

            Un lobby-ist raportează Comisiei în scris cu privire la activitatea sa:

· până la data de 31 ianuarie pentru anul precedent;

· nu mai târziu de 30 de zile de la expirarea perioadei de valabilitate a înregistrării.

           Persoana care desfăşoară activităţi de lobby are obligaţia de a păstra documentele depuse la Comisie timp de cinci ani de la data depunerii raportului menţionat mai sus.

           Acest raport trebuie să conţină:

· numărul fiscal al persoanei care a desfăşurat activitatea;

· date privind organizaţiile de interes pentru care lobby-istul a furnizat servicii de lobby;

· date cu privire la suma sau procentul primite ca plată de la organizaţiile pentru care a desfăşurat activitatea;

· declaraţia scopului şi a obiectivului activităţii de lobby;

· declaraţii ale organismelor guvernamentale şi ale persoanelor unde s-au desfăşurat activităţile de lobby;

· indicarea tipurilor de lobby şi tehnicile utilizate pentru un caz specific în care s-a efectuat activitatea de  lobby;

· declaraţia privind tipul şi valoarea donaţiilor pentru partidele politice şi pentru organizatorii campaniilor electorale sau ai unui referendum.

           Comisia verifică dacă raportul conţine toate datele prevăzute. Dacă se stabileşte că raportul este incomplet în ceea ce priveşte datele cerute, Comisia solicită lobby-istului să completeze raportul într-un termen de maxim 30 de zile.

            Un lobby-ist care nu a reuşit să prezinte raportul sau a introdus informaţii false poate fi sancţionat de către Comisie prin:

· mustrare scrisă;

· interzicerea practicării activităţii de lobby pentru o anumită perioadă de timp, care poate fi cuprinsă între 3 şi 24 de luni;

· scoaterea din registru.

 
Sancţiunile menţionate mai sus se înregistrează în registrul grupurilor de interese. Comisia poate impune sancţiunea în funcţie de gravitatea încălcării, de consecinţe şi de antecedente.


Datele obţinute sunt prelucrate numai pentru punerea în aplicare a măsurilor şi a metodelor de consolidare a integrităţii, asigurarea transparenţei de funcţionare a sectorului public, prevenirea corupţiei şi a conflictelor de interese, supravegherea activelor financiare şi primirea de cadouri, precum şi pentru gestionarea registrului persoanelor care desfăşoară activităţi de lobby. Comisia are obligaţia de a păstra datele, informaţiile şi documentele obţinute pentru o perioadă de 10 ani, după care, documentaţia trebuie arhivată.


Organizaţiile de interes care încalcă legea şi desfăşoară activităţi de lobby fără a fi înregistrate pot fi sancţionate cu o amendă de la 400 euro la 100.000 euro.

UNGARIA 

  
Legea XLIX privind activităţile de lobby
 a intrat în vigoare la 1 septembrie 2006, însoţită de decretul guvernamental nr.176/2006 cu privire la punerea în aplicare a Legii privind activităţile de lobby. Legea prevedea un sistem de înregistrare obligatoriu pentru lobby-işti, a realizat un cod comun de conduită, şi a dispus cerinţele de raportare prevăzute atât pentru lobby-işti cât şi pentru organismele cu drept de decizie. Legea prevedea sancţiuni pecuniare intimidante, care puteau fi aplicate în cazul nerespectării legii, şi prevedea impunerea unei  amenzi maxime de 10 milioane HUF (aproximativ 33000 EUR) pentru orice persoană care desfăşura activităţi de lobby fără a se înregistra ca lobby-ist. În caz de recidivă, amenda era multiplicată. Registrul a fost administrat de către Biroul Central de Justiţie, subordonat Ministerului Justiţiei şi Aplicării Legii. Până în septembrie 2010 s-au înregistrat aproximativ 600 de lobby-işti în Ungaria, cu toate acestea, au existat sugestii cum că acest număr ar fi fost doar vârful aisbergului.

Potrivit legii, lobby-istul este persoana care desfăşoară activităţi de lobby; firma de lobby este persoana juridică sau o asociaţie fără personalitate juridică ce are ca scop influenţarea deciziilor de la nivel executiv în diferite domenii de activitate; prin decizie executivă se înţelege actul adoptat de către parlament, Guvern, autorităţi locale, agenţii guvernamentale, etc.


Dacă un lobby-ist sau o firmă de lobby a fost ştearsă din registru din diferite motive, inclusiv încălcarea Codului de conduită, dar doreşte continuarea activităţii în domeniu, reînscrierea în registru se va face după un an de la data ştergerii din registru.


Trimestrial, persoana care desfăşoară activitatea de lobby trebuie să prezinte un raport care va conţine: lista actelor normative vizate, obiectivul concret, mijloacele folosite în cadrul activităţilor de lobby, numele persoanelor din organul decizional care au fost contactate, numele firmei de lobby şi a lobby-istului.

Legea mai prevedea că nu pot fi implicaţi în activităţi de lobby:

· membrii Parlamentului;

· membrii Parlamentului European;

· membrii Guvernului;

· personalul angajat în cadrul autorităţilor locale şi agenţiilor bugetare ce funcţionează conform prevederilor Legii finanţelor publice, directorii, funcţionarii si membrii agenţiilor;

· partidele politice;

· instituţiile publice.

        Guvernul actual din Ungaria a abrogat Legea XLIX privind activităţile de lobby în anul 2011. Deşi Legea CXXXI din 2010 şi Hotărârea Guvernului nr. 50 din 2013 reglementează parţial unele practici de lobby, contextul juridic actual nu are o reglementare eficientă în activitatea de lobby din Ungaria.

          Legea nu a avut succes, iar dezavantajele sale au devenit vizibile atunci când a fost aplicată. Majoritatea grupurilor actuale de interese din Ungaria a decis că Legea a avut un impact minor asupra transparenţei activităţii de lobby. Au fost mai multe motive care au dus la această concluzie: în primul rând, din punct de vedere tehnic regulamentului a fost uşor de înşelat, pentru că avea jurisdicţie numai în privinţa grupurilor de interese înregistrate, ca urmare oricine a omis să se înregistreze ca lobby-ist a căzut neatins. Autorităţile nu au putut aplica sancţiunile aşa cum prevede Legea privind activitatea de lobby, deoarece oricine a făcut lobby fără o înregistrare prealabilă s-a apărat prin simpla negare a acestui fapt.  Nu a existat nicio dovadă care indică faptul că Biroul Central de Justiţie a chemat în judecată grupurile de interese care nu s-au înregistrat, susţinând că persoanele în cauză au omis să se înregistreze în aşa fel încât s-a împiedicat aplicarea prescripţiilor şi obligaţiilor legale. În cele din urmă, Legea a plasat o povara uriaşă pe cei care s-au înregistrat ca lobby-işti. În al doilea rând, majoritatea părţilor interesate din Ungaria a observat faptul că noul regulament de lobby nu a luat în considerare contextul maghiar şi, prin urmare, nu era adecvat pentru cultura juridică şi politică a ţării, şi că, de altfel, nu a fost nicio încercare de a adapta regulamentul la practica maghiară. Astfel, nu au fost implicaţi în procesul de luare a deciziilor nici reprezentanţii administraţiei publice, nici părţile interesate din Ungaria. Prin urmare, sprijinul pentru Legea activităţii de lobby a fost destul de moderat în rândul părţilor interesate, nu a fost niciodată implementată în mod corespunzător, iar guvernul nu a reuşit să pună în aplicarea reglementările sale.

III. REGLEMENTAREA ACTIVITĂŢII DE LOBBY ÎN STATELE UNITE ALE AMERICII


În Statele Unite, activitatea de lobby este reglementată de Legea privind Trasparenţa Activităţii de Lobby, adoptată în 1995
 şi amendată în anul 2006
. Ghidul de Aplicare a Legii, intrat în vigoare la 1 ianuarie 2008, revizuit la 15 decembrie 2014, reglementează exhaustiv întreaga activitate de lobby.


Legea prevede definiţii pentru: activitatea de lobby, care "apare când o persoană comunică fie oral, fie în scris cu diferiţi oficiali în numele unei persoane sau a unei companii pe anumite teme cum ar fi: legislaţie, reguli şi legi, programe guvernamentale, grant-uri, împrumuturi", având ca scop influenţarea deciziilor decidenţilor.

Legea stabileşte si situaţia în care o persoană poate avea calitatea de lobby-ist. Astfel, persoana care, în calitate de angajat al unui client şi în schimbul compensaţiilor materiale sau de altă natură, prestează servicii care implică mai mult de un contact (comunicare) de tip lobby, este considerată ca făcând parte din categoria lobby-iştilor dar nu şi acea persoană ale cărei activităţi de lobby constituie mai puţin de 20% din serviciile furnizate clientului său pe o perioadă de 6 luni.  

Lobby-iştii profesionişti se pot asocia şi înfiinţa firme de lobby. Potrivit legii, lobby-istul trebuie să înregistreze activitatea de lobby la secretarii Senatului şi Camerei Reprezentanţilor, în cel mult 45 de zile de la primul act de lobby sau de la angajarea sa de către client, după cum unul sau altul din cele două evenimente survine primul. Sunt exceptate de la înregistrare:

· acele activităţi de lobby care aduc sau este de aşteptat să aducă respectivei firme de lobby un venit semi-anual de până la 5.000 dolari; 

· acele activităţi de lobby (întreprinse de angajaţii unei organizaţii, în numele ei) care solicită sau este de aşteptat să solicite cheltuieli semi-anuale de până la 20.000 dolari.


În situaţia în care lobby-istul nu mai are calitatea de angajat al clientului pentru activităţi de lobby sau atunci când anticipează că nu va mai desfăşura astfel de activităţi pentru respectivul client, va notifica acest lucru secretarilor Senatului şi Camerei Reprezentanţilor, iar înregistrarea va înceta. Lobby-iştii înregistraţi sunt obligaţi să depună, la secretarii Senatului şi Camerei Reprezentanţilor, un raport trimestrial cu privire la activitatea de lobby desfăşurată. Acesta va conţine:

· lista cu problemele specifice abordate, inclusiv, într-o măsură rezonabilă, a proiectelor de lege înaintate şi a acţiunilor întreprinse pe lângă ramura executivă; 

· lista organismelor contactate în numele clientului; 

· lista angajaţilor proprii ce au acţionat ca lobby-işti în numele clientului; 

· descrierea intereselor oricărei entităţi din categoria celor sus-menţionate, dacă e cazul; 

· în cazul firmelor de lobby, o estimare cu bună-credinţă a totalului venitului provenit de la client; 

· în cazul organizaţiilor care desfăşoară activităţi de lobby în nume propriu, o estimare cu bună-credinţă a totalului cheltuielilor implicate în aceste activităţi.
Registrul în care sunt înscrişi reprezentanţii grupurilor de interese este în format electronic şi poate fi accesat fără restricţii. 

La solicitarea unei persoane fizice sau juridice de a încheia un contact de lobby, persoana sau biroul care angajează acea persoană trebuie să menţioneze dacă activitatea de lobby vizează oficiali care lucrează în ramura legislativă sau în cea executivă. 

Din ramura executivă, conform prevederile legale fac parte următoarele categorii de persoane:
· preşedintele;
· vicepreşedintele;
· funcţionarii şi angajaţii biroului preşedintelui;
· orice oficial care se află pe un nivel ierarhic cuprins de la I la V;
· orice membru al serviciilor militare aflat pe un nivel ierarhic de la 0 la 7 sau mai sus;
· angajaţii cuprinşi în schema C.


Din ramura legislativă fac parte:

· membrii Congresului;
· angajaţi ai Camerei Reprezentanţilor şi Senatului;
· angajaţi sau alţi funcţionari care primesc o retribuţie şi lucrează pentru un parlamentar, o comisie sau pentru un membru din conducerea Camerelor Parlamentului sau orice alt salariat a cărei poziţie de lucru se regăseşte în secţ. 109 (13) din Ethics in Government Act (1978).


Legea prevede, la articolul 7, sancţiuni civile şi penale aplicabile în următoarele situaţii:

· cel care cu bună ştiinţă nu remediază în termen de 60 de zile o eroare despre care a fost  sesizat de către Secretarul Senatului sau al Camerei Reprezentanţilor sau nu a îndeplinit oricare altă condiţie impusă de această lege, pentru care există dovada cunoştinţei de cauză precum şi alte dovezi, este pasibil de o amendă de până la 200.000 dolari, funcţie de gravitatea faptei;

· cel care cu bună ştiinţă şi în contrapartidă acţionează în neconcordanţă cu prevederile acestei legi, va fi pasibil de închisoare până la 5 ani sau de amendă (potrivit prevederilor art. 18 din Codul Statelor Unite), sau de amândouă.


Ghidul de aplicare prevede că Secretarii Senatului şi Camerei Reprezentanţilor au atribuţii de facilitare şi supraveghere ale aplicării acestei legi.

Există o preocupare foarte mare pentru fenomenul de "revolving doors" (uşi batante), prin care oficialii trec din mandatul pe care îl au în activităţile de lobby. Pentru a combate acest fenomen, în legile penale există interdicţii pentru membrii Congresului şi pentru funcţionarii din executiv şi legislativ cu privire la activităţile de lobby desfăşurate după încetarea mandatului. Aceste restricţii se subscriu conceptului de "cooling off period", adică perioada de "răcire". Astfel se prevăd: o perioadă de "răcire" de un an pentru foştii membrii ai Congresului şi funcţionari de rang înalt din Executiv şi legislativ – în această perioadă aceştia nu au voie să aibă contacte de lobby directe cu foştii colegi; o perioadă de interdicţie de doi ani pentru funcţionarii din poziţii de conducere din executiv şi pe viaţă pentru cei direct implicaţi de a lucra ca lobbyişti pe chestiuni din acelaşi domeniu pentru care au fost responsabili în timpul mandatelor de funcţionari.

� Transparency in Lobbying in CEE Member States.


� Ibidem.


� http://www.ris.bka.gv.at/Dokument.wxe?Abfrage=BgblAuth&Dokumentnummer=BGBLA_2012_I_64.


� http://www.ti-austria.at/uploads/media/Lobbying_in_Austria_english.pdf.


� http://www.environ.ie/en/Publications/LocalGovernment/Administration/FileDownLoad,2048,en.pdf.


� http://www.assemblee-nationale.fr/representants-interets/code.asp.


� Ibidem.


� http://www.senat.fr/role/code_de_conduite.pdf


� http://esi.praguesummerschools.org/files/esi/15esi.pdf


� https://www.btg-bestellservice.de/pdf/80060000.pdf.


� Ibidem.


� http://www.per.gov.ie/minister-howlins-regulation-of-lobbying-bill-is-enacted/.


� file:///C:/Users/cristina.grecu/Downloads/Regulation-of-Lobbying-Act-20152%20(1).pdf.


� http://www.sipo.gov.ie/en/


� Law on lobbying activities, sursa: http://www3.lrs.lt/pls/inter3/dokpaieska.showdoc_l?p_id=437586.


� Legea transparenţei privind activităţile de lobby - http://www.legislation.gov.uk/ukpga/2014/4/pdfs/ukpga_20140004_en.pdf.


� Legea privind activitatea de lobby sursa: http://www.aalep.eu/sites/default/files/documents/EU%20LOBBYING%20REGULATIONS-POLAND,HUNGARY,%20LITHUANIA.pdf


� Legea integrităţii şi prevenirii corupţiei, sursa https://www.kpk-rs.si/upload/datoteke/ZintPK-ENG.pdf.


� Lobbying Law - contravenţii persoane fizice (art.77) http://www.regulatelobbying.com/images/Slovenia_Lobbying_Law-3.pdf.


� Legea XLIX privind activităţile de lobby  sursa : http://www.uni-corvinus.hu/fileadmin/user_upload/hu/tanszekek/tarsadalomtudomanyi/politikatudomany/files/tantargyak/downloads_2008f/Lobby_Act_XLIX_of_2006.pdf.


� Contextul activităţii de lobby în Ungaria sursa: Lobbying landscape in Hungary 


 http://www.aalep.eu/lobbying-landscape-hungary.


� http://www.senate.gov/legislative/Lobbying/Lobby_Disclosure_Act/TOC.htm#1


� https://www.congress.gov/bill/109th-congress/house-bill/4667


� http://lobbyingdisclosure.house.gov/ldaguidance.pdf.


� http://www.senate.gov/legislative/Lobbying/Lobby_Disclosure_Act/7_Penalties.htm.


� http://registruldelobby.ro/cadrul-legal-actual.html.

